*****

ΚΑΝΟΝΙΣΜΟΣ (ΕΟΚ) αριθ. 1063/84 ΤΟΥ ΣΥΜΒΟΥΛΙΟΥ

της 16ης Απριλίου 1984

για τη χορήγηση πριμοδότησης για τη σφαγή ορισμένων χονδρών βοοειδών κρεατοπαραγωγής στο Ηνωμένο Βασίλειο κατά την περίοδο εμπορίας 1984/85

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι το Ηνωμένο Βασίλειο εφήρμοσε κατά τη διάρκεια των τελευταίων περιόδων εμπορίας το καθεστώς της πριμοδότησης για τη σφαγή ορισμένων χονδρών βοοειδών κρεατοπαραγωγής· ότι είναι σκόπιμο να επιτραπεί η συνέχιση της χορήγησης αυτής της πριμοδότησης για την περίοδο εμπορίας 1984/85·

ότι, προκειμένου η μεταβλητή πριμοδότηση για τη σφαγή, που χορηγείται μόνο στο Ηνωμένο Βασίλειο, να μην επιφέρει τα αποτελέσματα επιδότησης κατά την εξαγωγή και προκειμένου να μη διαταραχθούν οι συνθήκες της αγοράς και του ανταγωνισμού στα άλλα κράτη μέλη, θα πρέπει να προβλεφθεί η είσπραξη ποσού ισοδύναμου με το ποσό αυτής της πριμοδότησης, κατά την αποστολή στα άλλα κράτη μέλη ή κατά την εξαγωγή σε τρίτες χώρες ζώων ή κρεάτων, ή παρασκευασμάτων που προέρχονται από ζώα για τα οποία χορηγήθηκε η εν λόγω πριμοδότηση·

ότι μια τέτοια πριμοδότηση αποτελεί παρέμβαση στην εσωτερική αγορά, κατά την έννοια του άρθρου 3 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (2), όπως τροποποιήθηκε τελευταία από τον κανονισμό (ΕΟΚ) αριθ. 3509/80 (3)· ότι, ωστόσο, η συμμετοχή του Ευρωπαϊκού Γεωργικού Ταμείου Προσανατολισμού και Εγγυήσεων στη χρηματοδότηση αυτής της πριμοδότησης θα πρέπει να είναι περιορισμένη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το Ηνωμένο Βασίλειο δύναται να χορηγεί, κατά τη διάρκεια της περιόδου εμπορίας 1984/85, μια πριμοδότηση υπέρ των παραγωγών, στην περίπτωση που αυτοί προβαίνουν στη σφαγή ορισμένων χονδρών βοοειδών κρεατοπαραγωγής, κοινοτικής καταγωγής, εκτός από τις αγελάδες.

2. Το ποσό της πριμοδότησης, που μπορεί να ποικίλλει κατά διαστήματα, δεν μπορεί σε καμιά περίπτωση να υπερβεί τις 65 ECU ανά χονδρό βοοειδές, το μέσο βάρος του οποίου πρέπει να καθοριστεί.

Υπολογίζεται κατά τέτοιο τρόπο ώστε, όταν χορηγείται πριμοδότηση, το άθροισμα της τιμής της αγοράς που διαπιστώνεται στο Ηνωμένο Βασίλειο για το σύνολο των άλλων χονδρών βοοειδών, εκτός από τις αγελάδες, και το ποσό της πριμοδότησης που καταβλήθηκε να μην είναι μεγαλύτερο, κατά μέσο όρο και για τη διάρκεια της περιόδου 1984/85, του 85 % της τιμής προσανατολισμού. Σε καμιά περίπτωση το ποσό αυτό δεν μπορεί να ξεπεράσει το 88 % αυτής της τελευταίας τιμής.

Άρθρο 2

Η τιμή της αγοράς στην παρέμβαση των κρεάτων τα οποία προέρχονται από ζώα για τα οποία χορηγήθηκε πριμοδότηση μειώνεται κατά το ποσό της πριμοδότησης που έχει καταβληθεί.

Άρθρο 3

Στην περίπτωση καταβολής της πριμοδότησης που αναφέρεται στο άρθρο 1, ένα ποσό ισοδύναμο του ποσού αυτής της πριμοδότησης εισπράττεται για τα ζώντα ζώα ή για τα κρέατα και τα παρασκευάσματα που προέρχονται από ζώα που έτυχαν αυτής της πριμοδότησης, κατά την αποστολή τους στα άλλα κράτη μέλη ή κατά την εξαγωγή τους σε τρίτες χώρες.

Άρθρο 4

Κατά παρέκκλιση από το άρθρο 3 παράγραφος 1 του κανονισμού (ΕΟΚ) αριθ. 729/70, η χρηματοδότηση από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων, περιορίζεται στο 40 % του ποσού των πριμοδοτήσεων που έχουν πράγματι καταβληθεί.

Άρθρο 5

1. Οι λεπτομέρειες εφαρμογής του παρόντος κανονισμού θεσπίζονται κατά τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68 (1), όπως τροποποιήθηκε τελευταία από την πράξη προσχώρησης του 1979.

2. Οι λεπτομέρειες που αναφέρονται στην παράγραφο 1 μπορούν να περιέχουν ιδίως:

α) τον ορισμό των κατηγοριών και ποιοτήτων ζώων για τα οποία μπορεί να χορηγηθεί πριμοδότηση·

β) τους όρους υπό τους οποίους μπορούν να χορηγηθούν οι πριμοδοτήσεις κατά την πρώτη διάθεση στην αγορά χονδρών βοοειδών κρεατοπαραγωγής, πλην των αγελάδων·

γ) τα απαραίτητα μέτρα για την αποφυγή, όσον αφορά τα ζώντα ζώα και τα κρέατα καθώς και τα παρασκευάσματά τους, διαταραχών στις συναλλαγές που προκύπτουν από την εφαρμογή του καθεστώτος πριμοδοτήσεως·

δ) τις λεπτομέρειες υπολογισμού και τους όρους εισπράξεως του ποσού που αναφέρεται στο άρθρο 3.

Άρθρο 6

Η Επιτροπή θα υποβάλει στο Συμβούλιο, πριν από το τέλος της περιόδου εμπορίας 1984/85, έκθεση για την εφαρμογή στο Ηνωμένο Βασίλειο της πριμοδότησης για τη σφαγή ορισμένων χονδρών βοοειδών κρεατοπαραγωγής, πλην των αγελάδων.

Άρθρο 7

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 2 Απριλίου 1984.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Απριλίου 1984.

Για το Συμβούλιο

Ο Πρόεδρος

M. ROCARD

(1) Γνώμη που διατυπώθηκε στις 14 Απριλίου 1984 (δεν έχει δημοσιευθεί ακόμη στην Επίσημη Εφημερίδα).

(2) ΕΕ αριθ. L 94 της 28. 4. 1970, σ. 13.

(3) ΕΕ αριθ. L 367 της 31. 12. 1980, σ. 87.

(1) ΕΕ αριθ. L 148 της 28. 6. 1968, σ. 24.